Ο **Στέφανος Τζουμάκας** (Καταρράκτης Άρτας, 1946) είναι Έλληνας δικηγόρος, ιδρυτικό μέλος, βουλευτής και υπουργός του ΠΑ.ΣΟ.Κ και αργότερα στέλεχος του ΣΥΡΙΖΑ-Π.Σ.

Βιογραφικό
----------

Γεννήθηκε το 1946 στον Καταρράκτη Άρτας. Σπούδασε στη Νομική Σχολή του Πανεπιστημίου Αθηνών. Το 1973 ήταν από τους πρωταγωνιστές της κατάληψης της Νομικής και στη συνέχεια της εξέγερσης του Πολυτεχνείου ενάντια στη Χούντα των Συνταγματαρχών. Για μεγάλο διάστημα δρούσε στην παρανομία, και τελικά συνελήφθη. Υπέστη βασανιστήρια στο ΕΑΤ-ΕΣΑ, από το οποίο εξήλθε με ρήξη αριστερού πνεύμονα, σπασμένα πλευρά, και ακατάσχετες αιμοπτύσεις. Βγήκε ξανά στην παρανομία. Τον Ιούλιο του 1974 εγκατέλειψε το καθεστώς παρανομίας και εμφανίστηκε οικειοθελώς σε στρατιωτική μονάδα μόλις κηρύχτηκε η επιστράτευση για να πολεμήσει εθελοντικά στην Κύπρο, αλλά οι καταρρέοντες τότε χουντικοί αξιωματικοί αρνήθηκαν να τον δεχτούν στο στράτευμα.

Ιδρυτικό μέλος του ΠΑΣΟΚ, διετέλεσε Πρόεδρος της ΕΦΕΕ και Γραμματέας της Νεολαίας ΠΑ.ΣΟ.Κ.. Από το 1981 ως το 2007 ήταν βουλευτής Β' Αθηνών και το ίδιο διάστημα διετέλεσε υφυπουργός Μεταφορών και Επικοινωνιών (1986-1988), υφυπουργός Παιδείας (1988), υπουργός Εργασίας (1995-1996) και υπουργός Γεωργίας (1996-1998). Για πολλά χρόνια ήταν μέλος της Κεντρικής Επιτροπής και του Εκτελεστικού Γραφείου.

Ως υφυπουργός Μεταφορών και Επικοινωνιών είχε γίνει γνωστός για τη σύγκρουσή του με ορισμένες προνομιούχες ομάδες της Ολυμπιακής Αεροπορίας, για τις οποίες χρησιμοποίησε τον όρο «ρετιρέ», που βρήκε μεγάλη απήχηση.

Στις 12 Ιανουαρίου 2012 ανακοίνωσε την υποψηφιότητά του για την ηγεσία του ΠΑΣΟΚ.

Στις 24 Ιουλίου του 2013 ανακοίνωσε ότι θα προβεί σε ίδρυση νέου πολιτικού φορέα, υπογράφοντας δελτίο τύπου ως «Πρωτοβουλία για την Ίδρυση Σοσιαλιστικού Κόμματος», το οποίο στην πορεία μετονομάστηκε ως Σοσιαλιστικό Κόμμα. Το κόμμα συμμετείχε στις ευρωεκλογές του 2014 συγκεντρώνοντας 11.062 ψήφους που αντιστοιχούν στο 0,19% των εγκύρων ψήφων. Το 2019 συνεργάστηκε με το ΣΥΡΙΖΑ, κατόπιν πρόσκλησης του Αλέξη Τσίπρα σε συστράτευση όλων των δημοκρατικών δυνάμεων και το 2022 ορίστηκε επικεφαλής της Επιτροπής Πολιτικής Στρατηγικής και Ανάλυσης.

Κατέθεσε την υποψηφιότητά του για πρόεδρος του κόμματος μετά την παραίτηση του Αλέξη Τσίπρα. Στις εσωκομματικές εκλογές που ακολούθησαν τον Σεπτέμβριο του 2023, κατατάχτηκε στην πέμπτη και τελευταία θέση, με ποσοστό 1.3%, δηλ. 1.917 ψήφους. 

Στις 20 Οκτωβρίου 2023 παραπέμφθηκε στην επιτροπή δεοντολογίας του ΣΥΡΙΖΑ-Π.Σ. μετά από απόφαση του νέου προέδρου του κόμματος, Στέφανου Κασσελάκη. Τελικά, αποχώρησε αυτοβούλως από το κόμμα, στις 12 Νοεμβρίου κατά την διάρκεια της συνεδρίασης της Κεντρικής Επιτροπής του ΣΥΡΙΖΑ-Π.Σ.

Εξωτερικοί σύνδεσμοι
--------------------

* Συνέντευξη του Στέφανου Τζουμάκα στον Στέλιο Κούλογλου
* Ιστοσελίδα του Σοσιαλιστικού Κόμματος

Παραπομπές
----------

1. 1 2  Ρεπορτάζ χωρίς σύνορα[*νεκρός σύνδεσμος*]
2. ↑  Τα Νέα, 24 Ιουνίου 1986
3. ↑  Τα Νέα
4. ↑  Κόμμα και ο Στέφανος Τζουμάκας Αρχειοθετήθηκε 2013-08-17 στο Wayback Machine. epikairo.gr, 25 Ιουλίου 2013
5. ↑  Νέο κόμμα ιδρύει ο Στέφανος Τζουμάκας, newsbomb.gr, 25 Ιουλίου 2013,
6. ↑  «Ο Τσίπρας «επιστρατεύει» τον Τζουμάκα για την πρώτη γραμμή των εκλογών». *in.gr*. 3 Νοεμβρίου 2022. Ανακτήθηκε στις 4 Νοεμβρίου 2022.
7. ↑  «Εκλογές ΣΥΡΙΖΑ: Αυτά είναι τα τελικά αποτελέσματα- Οι ψήφοι που πήραν Κασσελάκης και Αχτσιόγλου».
8. ↑  «ΣΥΡΙΖΑ: Ποια είναι τα μέλη της Επιτροπής Δεοντολογίας που θα αποφασίσουν για την διαγραφή Τζουμάκα». *Newpost.gr*. 20 Οκτωβρίου 2023. Ανακτήθηκε στις 21 Οκτωβρίου 2023.